Ról: tugann sé cúnamh teicniúil agus tacaíocht theicniúil i dtaca le sábháilteacht mhuirí, slándáil agus truailliú
Stiúrthóir: Maja Markovčić Kostelac
Bliain a bhunaithe: 2002
Líon foirne: 250
Suíomh: Liospóin (an Phortaingéil)
Suíomh gréasáin:EMSA
Cuireann an Ghníomhaireacht Eorpach um Shábháilteacht Mhuirí (EMSA) cúnamh teicniúil agus tacaíocht theicniúil ar fáil chun sábháilteacht mhuirí, ullmhacht agus freagairt i dtaca le truailliú agus slándáil mhuirí a fheabhsú.
Cúraimí coisceacha iad cúraimí na Gníomhaireachta den chuid is mó, e.g. monatóireacht a dhéanamh ar an gcaoi a bhfuil dlíthe áirithe á gcur i bhfeidhm agus meastóireacht a dhéanamh ar a éifeachtaí agus atá siad tríd is tríd. Déanann an Ghníomhaireacht cúraimí frithghníomhacha freisin, áfach, cuir i gcás longa glanta doirtí ola a chur ar fáil do na Ballstáit má tharlaíonn mórdhoirteadh ola ar an bhfarraige, agus faireachas satailíte a úsáid chun truailliú muirí a bhrath.
A ndéanann sé
Cuireann EMSA eolas fíor-ama atá mionsonraithe, iontaofa ar fáil do rialtais agus d’údaráis stáit faoin méid atá ag tarlú ar an bhfarraige, chun go bhféadfaidh siad a mbeartais mhuirí a chur i bhfeidhm go héifeachtach. Cuireann EMSA seirbhísí muirí ar fáil freisin a fhreastalaíonn ar riachtanais na ngrúpaí éagsúla a bhíonn i mbun gníomhaíochtaí muirí ar fud na hEorpa, mar atá:
tuairisciú soithí
breathnadóireacht an domhain
eolas muirí comhtháite
freagairt ar thruailliú
rialú stáit ar chalafort
Tá ról lárnach ag EMSA i ndea-chleachtas a chur chun cinn. I ngeall ar an taithí atá aige ar a bheith ag plé le cúrsaí sábháilteachta agus slándála ón taobh dlíthiúil agus oibríochtúil de, tá cuid mhór eolais ag ESMA ar go leor de na saincheisteanna a thagann chun cinn, agus eolas praiticiúil faoin gcaoi le déileáil leo.
Déanann EMSA go leor cineálacha imscrúduithe teicniúla, dá leithéidí seo:
cumainn aicmiúcháin atá liostaithe ag na Ballstáit mar “eagraíochtaí aitheanta” a scrúdú
córais oiliúna agus deimhniúcháin muirí i dtíortha lasmuigh den Aontas a scrúdú
seiceáil go bhfuil an scrúdú a dhéantar ar longa a thagann i dtír i gcalafoirt an Aontais sásúil
na córais monatóireachta ar thrácht árthaí atá ag na Ballstáit a sheiceáil.
Déanann EMSA freisin:
a chinntiú go leantar de thionóiscí mara a imscrúdú ar fud an Aontais Eorpaigh
dea-chleachtas maidir le slándáil mhuirí, sábháilteacht mhuirí agus saincheisteanna comhshaoil a roinnt.
Iad sin a bhaineann leas as
Seo na príomhghrúpaí a mbíonn EMSA ag díriú orthu:
institiúidí an Aontais Eorpaigh
riaracháin náisiúnta mhuirí an Aontais Eorpaigh
riaracháin mhuirí stáit chósta CSTE.
Ar an leibhéal idirnáisiúnta, tugann EMSA tacaíocht do na grúpaí seo:
an Eagraíocht Mhuirí Idirnáisiúnta
tíortha a bhfuil teorainn acu leis an Meánmhuir, an Mhuir Dhubh agus Muir Chaisp (mar chuid de Bheartas Comharsanachta na hEorpa a dhéantar sin).